Putin zaxiradagi rossiyaliklarni harbiy tayyorgarlikka chaqirdi

Rossiya prezidenti Vladimir Putin mamlakat fuqarolarini 2022 yilda harbiy tayyorgarlikka chaqirish to'g'risidagi farmonni imzoladi. Hujjat mamlakatning huquqiy axborot rasmiy portalida e'lon qilindi.
Hujjatga ko'ra, 2022 yilda zaxiradagi fuqarolar Rossiya Qurolli kuchlari, Milliy gvardiyasi qo'shinlari, davlat xavfsizlik organlari va federal xavfsizlik xizmati organlarida harbiy tayyorgarlikdan o'tadi. Hukumat va viloyat hokimiyatlariga zaxiradagi rossiyaliklarni harbiy xizmatga chaqirish bo'yicha chora-tadbirlarni amalga oshirish topshirilgan. Farmon e'lon qilingan kundan boshlab, ya'ni 18 fevral, juma kunidan kuchga kirgan.
Ta'kidlanishicha, rossiyaliklarni zaxiradagi harbiy tayyorgarlikka chaqirish yillik farmon hisoblanadi. Putin shu kabi farmonni 2021 yili aprel oyida, 2020 yilda esa iyun oyida imzolagandi.
Avvalroq xorijiy razvedka Putinning Ukraina hukumatini to'ntarish rejasini e'lon qilgandi. Shuningdek, Ukraina prezidenti Putinga uchrashishni taklif qilgandi.